Document ID: 32006R2015

TARYBOS REGLAMENTAS (EB) Nr. 2015/2006
2006 m. gruodžio 19 d.
Bendrijos žvejybos laivams nustatantis tam tikrų giliavandenių žuvų išteklių žvejybos galimybes 2007 ir 2008 metais
EUROPOS SĄJUNGOS TARYBA,
atsižvelgdama į Europos bendrijos steigimo sutartį,
atsižvelgdama į 2002 m. gruodžio 20 d. Tarybos reglamentą (EB) Nr. 2371/2002 dėl žuvų išteklių apsaugos ir tausojančio naudojimo pagal Bendrąją žuvininkystės politiką (1), ypač į 20 straipsnį,
atsižvelgdama į Komisijos pasiūlymą,
kadangi:
(1)
Pagal Reglamento (EB) Nr. 2371/2002 4 straipsnį Taryba turi nustatyti priemones, būtinas užtikrinti galimybei naudotis vandenimis ir ištekliais bei tausojančiai žvejybos veiklai užtikrinti, atsižvelgdama inter alia į jai pateiktas mokslines rekomendacijas.
(2)
Pagal Reglamento (EB) Nr. 2371/2002 20 straipsnį Taryba turi nustatyti žvejybos srities ar žvejybos sričių grupių žvejybos galimybes ir jas paskirsto pagal nustatytus kriterijus.
(3)
Naujausiose Tarptautinės jūros tyrinėjimo tarybos (ICES) mokslinėse rekomendacijose dėl tam tikrų giliavandenių žuvų išteklių nurodoma, kad šie ištekliai yra naudojami jų netausojant ir kad tokių išteklių žvejybos galimybės turėtų būti sumažintos siekiant užtikrinti jų tvarumą.
(4)
ICES taip pat nurodo, kad atlantinių didžiagalvių naudojimo mastai ICES VII rajone yra pernelyg dideli. Toliau mokslinėje rekomendacijoje nurodoma, kad VI rajone labai sumažėjo atlantinių didžiagalvių, taip pat įvardijami labiausiai pažeidžiami šių rūšių žuvų susibūrimų rajonai. Todėl būtų tikslinga tuose rajonuose uždrausti žvejoti atlantinius didžiagalvius.
(5)
Siekiant užtikrinti veiksmingą kvotų valdymą turėtų būtų nustatytos specialios sąlygos, pagal kurias turėtų būti vykdomos žvejybos operacijos.
(6)
Pagal 1996 m. gegužės 6 d. Tarybos reglamento (EB) Nr. 847/96, nustatančio bendrų leistinų sugavimų ir kvotų kasmetinio valdymo papildomas sąlygas (2), 2 straipsnį būtina nustatyti, kuriems ištekliams taikomos tame reglamente nustatytos įvairios priemonės.
(7)
Šiame reglamente nustatytos priemonės turėtų būti taikomos pagal ICES zonas, nustatytas 1991 m. gruodžio 17 d. Tarybos reglamente (EEB) Nr. 3880/91 dėl valstybių narių, žvejojančių Šiaurės Rytų Atlante, nominalių sugavimų statistinių duomenų pateikimo (3) ir Žvejybos Rytų Centrinio Atlanto komiteto (CECAF) zonas, nustatytas 1995 m. spalio 23 d. Tarybos reglamente (EB) Nr. 2597/95 dėl tam tikruose ne Šiaurės Atlanto rajonuose žvejojančių valstybių narių statistikos duomenų pateikimo apie nominalius sugavimus (4).
(8)
Žvejybos galimybės turėtų būti naudojamos pagal šiuo klausimu priimtus Bendrijos teisės aktus, visų pirma pagal 1983 m. rugsėjo 22 d. Komisijos reglamentą (EEB) Nr. 2807/83, nustatantį išsamias informacijos apie valstybių narių žuvies sugavimus registravimo taisykles (5), 1987 m. gegužės 20 d. Komisijos reglamentą (EEB) Nr. 1381/87, nustatantį išsamias žvejybos laivų ženklinimo ir jų dokumentacijos taisykles (6), 1993 m. spalio 12 d. Tarybos reglamentą (EEB) Nr. 2847/93, nustatantį bendros žuvininkystės politikos kontrolės sistemą (7), 1994 m. birželio 27 d. Tarybos reglamentą (EB) Nr. 1627/94, nustatantį bendrąsias nuostatas dėl specialių žvejybos leidimų (8), 1998 m. kovo 30 d. Tarybos reglamentą (EB) Nr. 850/98 dėl žuvininkystės išteklių apsaugos, taikant technines priemones jūrų gyvūnų jaunikliams apsaugoti (9), 2002 m. gruodžio 16 d. Tarybos reglamentą (EB) Nr. 2347/2002, nustatantį konkrečius prieinamumo reikalavimus ir susijusias sąlygas, taikomas giliavandenių žuvų išteklių žvejybai (10) ir 2005 m. gruodžio 21 d. Tarybos reglamentą (EB) Nr. 2187/2005 dėl žuvų išteklių apsaugos techninėmis priemonėmis Baltijos jūroje, Beltų ir Zundo sąsiauriuose, iš dalies keičiantį Reglamentą (EB) Nr. 1434/98 ir panaikinantį Reglamentą (EB) Nr. 88/98, 2005 m. gruodžio 21 d. Tarybos reglamentą dėl žuvų išteklių apsaugos techninėmis priemonėmis Baltijos jūroje, Beltų ir Zundo sąsiauriuose, iš dalies keičiantį Reglamentą (EB) Nr. 1434/98 ir panaikinantį Reglamentą (EB) Nr. 88/98 (11),
PRIĖMĖ ŠĮ REGLAMENTĄ:
1 straipsnis
Dalykas
Šis reglamentas nustato giliavandenių žuvų rūšių ir Bendrijos žvejybos laivų metines žvejybos galimybes 2007 ir 2008 metais Bendrijos vandenų ir tam tikrų ne Bendrijos vandenų zonose, kuriose būtina riboti sugavimus, ir konkrečias tų žvejybos galimybių panaudojimo sąlygas.
2 straipsnis
Apibrėžtys
1. Šiame reglamente „gelminės žvejybos leidimas“ - tai žvejybos leidimas, minimas 2002 m. gruodžio 16 d. Reglamento (EB) Nr. 2347/2002 3 straipsnyje.
2. Taikomos ICES ir CECAF zonų apibrėžtys, pateiktos atitinkamai Reglamente (EEB) Nr. 3880/91 ir Reglamente (EB) Nr. 2597/95.
3 straipsnis
Žvejybos galimybių nustatymas
Giliavandenių žuvų išteklių žvejybos galimybės Bendrijos laivams yra nustatytos priede.
4 straipsnis
Paskirstymas valstybėms narėms
Priede pateikiamos žvejybos galimybės valstybėms narėms paskirstomos nepažeidžiant:
a)
pasikeitimų, kurie buvo atlikti pagal Reglamento (EB) Nr. 2371/2002 20 straipsnio 5 dalį;
b)
išteklių perskirstymo pagal Reglamento (EEB) Nr. 2847/93 21 straipsnio 4 dalį, 32 straipsnio 2 dalį ir Reglamento (EB) Nr. 2371/2002 23 straipsnio 4 dalį;
c)
papildomų iškrovimų, kuriuos leidžiama vykdyti pagal Reglamento (EB) Nr. 847/96 3 straipsnį;
d)
neišnaudotų kiekių pagal Reglamento (EB) Nr. 847/96 4 straipsnį;
e)
išskaitymų, atliekamų pagal Reglamento (EB) Nr. 847/96 5 straipsnį ir Reglamento (EB) Nr. 2371/2002 23 straipsnio 4 dalį.
5 straipsnis
Kvotų lankstumas
Reglamente (EB) Nr. 847/96 visos šio reglamento priede nurodytos kvotos yra laikomos „analitinėmis“ kvotomis.
Tačiau Reglamento (EB) Nr. 847/96 5 straipsnio 2 dalyje numatytos priemonės toms kvotoms netaikomos.
6 straipsnis
Sugavimo ir priegaudos iškrovimo sąlygos
Išteklių, kurių žvejybos galimybės yra nustatytos šiuo reglamentu, žuvis galima laikyti laive arba iškrauti tik tais atvejais, kai jas sugavo kvotą turinčios ir jos neišeikvojusios valstybės narės laivai. Visi iškrovimai įskaitomi į kvotą.
Pirma pastraipa netaikoma kiekiams, sugautiems vykdant mokslinius tyrimus pagal Reglamentą (EEB) Nr. 850/89 - jie nėra įskaitomi į kvotą.
7 straipsnis
Atlantiniai didžiagalviai
1. Kaip saugomi atlantinių didžiagalvių rajonai apibrėžiami šie jūros rajonai:
a)
jūros rajonas, apibrėžtas rumbo linijų, nuosekliai sujungiančių šiuos taškus:
57° 00′ šiaurės platumos, 11° 00′ vakarų ilgumos
57° 00′ šiaurės platumos, 8° 30′ vakarų ilgumos
56° 23′ šiaurės platumos, 8° 30′ vakarų ilgumos
55° 00′ šiaurės platumos, 9° 38′ vakarų ilgumos
55° 00′ šiaurės platumos, 11° 00′ vakarų ilgumos
57° 00′ šiaurės platumos, 11° 00′ vakarų ilgumos
b)
jūros rajonas, apibrėžtas rumbo linijų, nuosekliai sujungiančių šiuos taškus:
55° 30′ šiaurės platumos, 15° 49′ vakarų ilgumos
53° 30′ šiaurės platumos, 14° 11′ vakarų ilgumos
50° 30′ šiaurės platumos, 14° 11′ vakarų ilgumos
50° 30′ šiaurės platumos, 15° 49′ vakarų ilgumos
c)
jūros rajonas, apibrėžtas rumbo linijų, nuosekliai sujungiančių šiuos taškus:
55° 00′ šiaurės platumos, 13° 51′ vakarų ilgumos
55° 00′ šiaurės platumos, 10° 37′ vakarų ilgumos
54° 15′ šiaurės platumos, 10° 37′ vakarų ilgumos
53° 30′ šiaurės platumos, 11° 50′ vakarų ilgumos
53° 30′ šiaurės platumos, 13° 51′ vakarų ilgumos
Šie taškai, atitinkamos rumbo linijos ir laivo padėtis nustatoma pagal WGS84 standartą.
2. Valstybės narės užtikrina, kad gelminės žvejybos leidimus turinčius laivus tinkamai kontroliuotų žvejybos stebėjimo centrai (toliau - ŽSC), kuriuose veikia sistema, nustatanti ir registruojanti į 1 dalyje apibrėžtus rajonus įplaukiančius, juos kertančius ar iš jų išplaukančius laivus.
3. Į 1 dalyje apibrėžtus rajonus įplaukę gelminės žvejybos leidimus turintys laivai gali laikyti laive atlantinių didžiagalvių, perkrauti juos ar tokią žvejybą užbaigę juos iškrauti tik tokiomis sąlygomis:
a)
tranzito metu visos denyje esančios žūklės priemonės yra sukrautos ir pririštos laikantis Reglamento (EEB) Nr. 2847/93 20 straipsnio 1 dalyje nustatytų sąlygų
b)
vidutinis greitis tranzito metu yra ne mažesnis nei 8 mazgai.
8 straipsnis
Įsigaliojimas
Šis reglamentas įsigalioja septintą dieną po jo paskelbimo Europos Sąjungos oficialiajame leidinyje.
Jis taikomas nuo 2007 m. sausio 1 d.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje, 2006 m. gruodžio 19 d.

Labels: 8
11
20
6